tartuNLP/wikipedia-smugri-20251201 huggingface dataset:
Bingo

Bingo on hasartmäng, mille ajalugu ulatub tagasi 16. sajandi Itaaliasse. Mängu kaasaegne versioon arenes algselt Itaalia lotomängust "Il Gioco del Lotto d'Italia", hiljem ka Prantsuse mängu "Le Lotto" põhjal.
Ajalugu.
18. sajandil jõudis bingo Suurbritanniasse, kus seda mängitakse senini nii selleks spetsiaalselt ette nähtud saalides kui ka online.
Prantsuse mäng "Le Lotto" ilmus 1778. aastal, sisaldades 27 ruutu kolmest reast ja üheksast veerust koosnevas paigutuses. Viiel ruudul igas reas olid numbrid vahemikus 1 kuni 90, mis viis tänapäevase disainini.
1920. aastate alguses lõi ja standardiseeris Hugh J. Ward mängu Ameerika Ühendriikides Pittsburghis ja selle ümbruses ning Lääne-Pennsylvania piirkonnas toimuvatel karnevalidel. Ta kaitses seda autoriõigustega ja avaldas 1933. aastal reegliraamatu.
Nimetuse "bingo" päritolu pole teada, kuid see võib pärineda 1920. aastate keskpaigast. Väidetakse, et üks Lowe'i sõpradest oli võidu üle nii põnevil, et hüüdis "Beano" asemel "Bingo" või et sõna kajab kellahelinat.
USA-s oli bingo eriti populaarne 1970.–1980. aastatel, mil paljud mängijad külastasid bingosaale kas oma linnas või tavaliselt rannikualal paiknevates puhkekeskustes.
Tänapäev.
Tänapäeval on kõige populaarsem veebibingo, mille puhul peetakse kinni samadest mängureeglitest kui traditsioonilises bingos, ent mängitakse veebis, kasutades arvuteid, nutitelefone ja tahvelarvuteid.
Bingo mängimine.
Bingo nõuab mängijatelt oma piletite kontrollimist ja hüüdja nimetatud numbrite äramärkimist. Numbrid saab hüüdja pallidelt, mille valib bingomasin. Masin on varustatud juhuarvugeneraatoriga, mis tagab, et mäng on õiglane ja loositud numbrid ettearvamatud.
Bingo mängu eesmärgiks on ära märkida kindel muster enne, kui seda teevad teised mängijad. See võib olla diagonaal, kaks diagonaali, neli nurka või ka antud platvormile unikaalne muster, kusjuures peaauhind läheb tavaliselt mängijale, kes saab "täismaja" ("full house"), märkides võidunumbrid ära enne teisi.
Siin võeti kasutusele sellised kuulsad hüüded nagu "kaks paksu daami" (kui hüütakse numbrit 88), "clickety click" (66) ja "Burlington Bertie" (30).
Kanada inglise keel

Kanada inglise keel (inglise keeles "Canadian English") on Kanadas emakeelena räägitavate ingliskeelsete lektide kogum. Riigis räägib 57% rahvastikust (19,4 miljonit inimest) inglise keelt ja 22% rahvastikust prantsuse keelt emakeelena. 21% on niinimetatud allofoonid ehk teiste, va põlisameerika, keelte rääkijad. Kanada inglise keel suhestub siiski enim Ameerika inglise keelega.
Kanada prantsuse keel

Kanada prantsuse keel (prantsuse keeles "français canadien", inglise keeles "Canadian French") on prantsuskeelsete lektide kogum, mida räägitakse Kanadas. Riigis on üle seitsme miljoni inimese emakeel prantsuse keel (ligikaudu 22% rahvastikust).
Lennard-Jonesi potentsiaal

Lennard-Jones potentsiaal (teised nimetused L-J potentsiaal, 6-12 potentsiaal, või 12-6 potentsiaal) on matemaatiliselt lihtne mudel, lähendamaks kahe neutraalse aatomi või molekuli vastastikust mõju. Selle aatomitevahelise potentsiaali kuju pakkus esimesena välja 1924. aastal John Lennard-Jones. 
Kõige levinumal juhul on L-J potentsiaal kirja pandud kujulː
 formula_1
kus "ε" on potentsiaaliaugu sügavus, "σ" on lõpliku suurusega kaugus, mille juures osakeste vaheline potentsiaal on võrdne nulliga, "r" on osakeste vaheline kaugus ja "r"m on kaugus, mille juures potentsiaal on minimaalse väärtusega. Kaugusel "r"m on potentsiaali väärtuseks −ε. Kaugused on omavahel seotud vastavalt "r"m = 21/6σ ≈ 1,122σ. Neid parameetreid saab leida regressioonanalüüsi abiga, korrates katsetulemusi või sooritades kvantkeemia arvutusi. Kuigi leiduvad täpsemad potentsiaali kirjeldused, kasutatakse Lennard-Jonesi potentsiaali laialdaselt tema arvutusliku lihtsuse tõttu teadusarvutustes ja modelleerimises.
Daimoku

Daimoku (jaapani keeles; hiina keeles 題⽬ "tímù" 'teema, pealkiri') on jaapani budismi Nichireni koolkonnas oluline harjutusviis, mis seisneb vormeli "Pühendan end Lootossuutrale" (jaapani keeles 南無妙法蓮華経 "Namu Myōhō Renge Kyō") kordamises.
"Daimoku"s usutakse sisalduvat kogu Lootossuutra vägi ja selle lausumine või austamine hoidvat ära kõik halva.
Each way

Each way on hobuste võiduajamistele panustamisel kasutatav panustamise tüüp, mille puhul tehakse väljamakse juhul, kui valitud hobune võidab või lõpetab võistluse teatud kohtade raames. Mõiste määrati sellisena kindlaks Ühendkuningriigi Jockey Clubi poolt ja on kasutusel kihlveovahendajate poolt võitude arvutamisel.
Sellise kihlveo korral tehakse kaks panust – võidule ja kohale, kusjuures võidu korral makstakse välja kogu summa, koha panuse korral makstakse murdosa võiduvõimalusest, tihti ½ või ¼.
Seega võib "each way" võitu võib arvutada järgmiselt:
Hobune nr 1 – "each way" 5 euro panus koefitsiendiga 6.00, mis annab tingimusena ¼.
Ehkki algselt kasutati sellist panustusvarianti hobuste võiduajamistel, on see populaarne ka spordikihlvedude puhul. Näiteks võib nii teha panuse Inglismaa Premier League'i jalgpallikohtumiste võitjale, tagades samas väljamakse ka juhul, kui meeskond lõpetab teatud kohtade hulgas või kui nt mängija jõuab Wimbledoni finaalmängu jne.
Suuremate spordiürituste korral võib täheldada, et vahendajad laiendavad kohtade hulka puudutavaid tingimusi. Näiteks saab Grand Nationali hobusteajamisel tihti panustada kaheksat kohta, samas golfi suurürituste, sh ka avatud meistrivõistluste korral, tehakse väljamakseid isegi kuni kümne hulka jõudnutele panustajatele.
Kuna mängijad teevad kaks panust ühes, siis nende panused kahekordistuvad, tagamaks mõlema poole rahulolu. Seega annab hobusele tehtud 5-naelane "each way" panus tegelikult 10-naelane, kuna 5 naela läheb nii võitja kui ka kohapanusele.
Opoczno

Opoczno on linn Poolas Łódźi vojevoodkonnas, Opoczno maakonna ja Opoczno valla halduskeskus. Opoczno asub Łódźist umbes 70 km kagus.
Küla on ürikutes esmamainitud 1284. aastal. Linnaõigused sai 1344. aastal (Magdeburgi linnaõigused 1365. aastal). Teise Poola jagamise tagajärjel läks 1793. aastal Preisi kuningriigi võimu alla. Alates 1807. aastast oli Varssavi hertsogiriigi koosseisus. Neljanda Poola jagamise tulemusel läks linn 1815. aastal Venemaa Keisririigiga reaalunioonis olnud Poola Kuningriigi (nn Kongressi-Poola) koosseisu.
1921. aastal moodustasid juudid 46,7% Opoczno elanikest ja 1931. aastal 33,1%.
Duo Ruut

Duo Ruut on Eesti pärimusmuusikaansambel, mille liikmed on Katariina Kivi ja Ann-Lisett Rebane. Ansambel asutati 2015. aastal.
Ansambel esitab pärimusmuusikatöötlusi lauldes ja kahekesi üht rahvakannelt mängides, mis asetseb laval kahe liikme vahel. Ansambli liikmed on oma loomingut kommenteerides öelnud, et nad ei tee päris autentset pärimusmuusikat, mistõttu võib lugudest leida aspekte ka muudest žanritest, kuid nad proovivad lugudes siiski hoida omal kohal pärimusmuusika ehtsat tuuma.
Ansambel on esinenud Viljandi pärimusmuusika festivalil, Tallinn Music Weekil, Eesti Muusikaauhinnad 2019 galal, Jazzkaarel, Intsikurmu muusikafestivallil ja Seto folgil. 2018. aastal võitis ansambel Noorte Pärimusbändide konkursi ja Noortebänd 2018 peaauhinna, aasta varem võideti Mooste Elohelü rahvamuusikatöötluste võistlusel peapreemia.
20. detsembril 2019 ilmus ansambli debüütalbum "Tuule sõnad".
2025. aasta juunis esines Duo Ruut Glastonbury festivalil Toad Hall laval.
12. juuli 2025 ilmus album "Ilmateade". Album teenis The Guardian'i juuni parima folk albumi tiitli.
Paul Landers

Paul H. Landers (sünninimega Heiko Paul Hiersche; sündinud 9. detsembril 1964) on saksa muusik ja "industrial metal"-bändi Rammstein kitarrist.
Landers sündis Ida-Saksamaal ning elas lapsena lühikest aega Moskvas, Venemaal.
Ta oli abielus Nikki Landersiga 1984–1987 ning abielludes võttis endale naise perekonnanime, peale lahutust jättis ta perekonnanime samaks. Paulil on poeg Emil Reinke ja noorem tütar.
Välde

Välde on keeleteaduses hääliku või silbi fonoloogiline pikkus, st pikkus, mille varieerumine võib antud keele süsteemis tähistada erisusi lekseemide tähenduses. Enamasti eristatakse keeltes, kus häälikut või silpide pikkus võib kanda sisulist tähendust, kaht väldet, vastandades lühikesi ja pikki silpe või häälikuid.
Välted eesti keeles.
Eesti keele väldete esimese süsteemse käsitluse avaldas keeleteadlane Mihkel Veske 1879. aastal teoses "Eesti keele healte õpetus ja kirjutuse viis". Veske püstitas teooria, et eesti keeles on kolm väldet - lühike, pikk ja ülipikk -, mis eristuvad häälikute pikkuse järgi. Häälikuvälte teooriat arendas 1950. aastatel edasi Paul Ariste.
Alternatiivne silbivälte teooria põhineb Ferdinand Johann Wiedemanni teoses "Grammatik der Estnischen Sprache" antud kirjeldusel eesti keele lühikestest ja pikkadest silpidest. Selle kohaselt on vältesüsteemi aluseks kaks parameetrit: silbi pikkus ja silbikaalul ehk aktsent, mis iseloomustab muid nähtusi kui silbi pikkus. Nii näiteks seob Valter Tauli seob aktsendi pingelise hääldusega pikkades silpides, Mati Hint aga räägib prosoodilisest markeeritusest, mille moodustavad aktsentueeritud silbi valjus, langev meloodia ja häälikute kvaliteet, nt selgem hääldus. 
Taktivälte teooria lähtub rõhulise esimese ja rõhutu teise silbi kestuste suhtest ning tõigast, et väldete tajumisel on olulisel kohal intonatsioon. Taktivälte teoorias on prosoodiline markeeritus eelkõige kolmandat väldet teistest väldetest intonatsioonikontuur, mille kõrval jäävad muud akustilised nähtused (valjus ja häälikute kvaliteet) teisejärgulisteks. Seda teooriat on arendanud Arvo Eek ja Einar Meister.
Kärgvõlv

Kärgvõlv (saksa keeles "Zellengewölbe", inglise keeles "diamond vault") on hilisgooti võrkvõlvi erivorm, mille puhul silmaga nähtavad roided puuduvad ja kõik võlvisiilud nende vahel on laotud tahukjalt ahenevate õõnsuste taoliselt, nii et võlvlagi meenutab kärge.
See võlvitüüp on iseloomulik ainult saksa tellisgootikale ja gootika ning renessanssarhitektuuri üleminekustiilile Saksimaal (esimene ehitati 1471. aastal Albrechtsburgis Meissenis, allikaist on teada ka arhitekti nimi – "Arnold von Westfalen"), Põhja-Poola, Leedu ja Valgevene aladel (endine Rzeczpospolita), Määri- ning Lõuna-Böömimaal. Kärgvõlvlagesid ehitati nii lossides, kirikutes kui ka eramajades. Ehitusmaterjal oli tellis (väga üksikute eranditega).
Sõnavara.
Ilmselt tõlketekstide vahendusel on kasutatud selle tüübi märkimiseks ka sõnu "kristallvõlv" ja "teemantvõlv".
Kärgvõlv ei ole sünonüümne islamimaade arhitektuurist tuntud, samuti kaudselt kärjega sarnaneva stalaktiitdekooriga ("muqarnas"), mida on nimetatud ka stalaktiitvõlviks ja vahel eksitavalt kärgvõlviks.
Kirjeldus.
Kärgvõlvlaes moodustavad voltidena eenduvad ja taanduvad pinnad keeruka lihvitud kalliskivi fassette meenutava ornamendi, kuid selle ühel tasapinnal paiknevad voldiharjad järgivad täht- või võrkvõlvi roidemustrit. Roided ise puuduvad täielikult, kuid päiskivilaadsed detailid harjade murdekohtades on mõnikord märgatavad. Sellise valgeks lubjatud võlvlaega ruum mõjub avaramalt kui tavalise võrk- või tähtvõlvlaega ruum – ruumimõju ei põhine mitte lage lähendaval tihedal roidemustril, vaid laeõõnsustes valguse ja varju vaheldumisel tekkival efektil. Kärgvõlvi on peetud keskaegse arhitektuuri üheks kõige omapärasemaks, kuigi vähetuntud leiutiseks.
Tehniline lahendus.
Ajaloolistes allikates pole teateid selle kohta, mis ajendas selle võlvitüübi loomise ja suure populaarsuse laial alal, samuti puudub info ehitamise protsessi kohta. Aastail 2009–2013 uuris rühm arhitektuuriajaloolasi ja insenere Saksamaa kärgvõlvlagesid ja taastas ligikaudselt nende ehitusprotsessi, mida kontrollis ka katseliselt, taastades lõike võlvidest täissuuruses ja originaalmaterjale kasutades.
Eeltööd.
Eeltööna analüüsiti paljude kärgvõlvlagede ehitust, eriti väärtuslikku informatsiooni andsid need, millel lubjakihi alt on näha tellislao read. Roidestikke analüüsiti matemaatiliselt raskuse tugedele jaotumise ja lae üldise jäikuse vaatepunktist.
Protsess.
Kärgvõlvlae ehitamisel püstitati võlvide alla tellingutele toetuv platvorm, millele toetus puust karkass roidestiku toeks, üsna samalaadne sellega, mida kasutatakse ristroidvõlvide ehitamiseks, kuid vastavalt roidestikule kordades keerulisema kujuga. Karkass kinnitati tugedele, mis olid püstitatud platvormile joonistatud võrkvõlviskeemi sõlmpunktidele. Karkassile hakati telliseid vabakäeliselt laduma täisnurga all kahes suunas vaheldumisi kuni moodustunud kolmnurksed pinnad kohtusid püramiidjalt "kärjekannu" tipus.
Drabeši

Drabeši (vanasti ka Drabešu muiža) on küla ("ciems") Lätis Cēsise piirkonnas Drabeši vallas. Aastail 2000–2021 kuulus küla Amata piirkonda.
Drabeši asub valla keskosas merepinnast 145 meetri kõrgusel Āraiši järve ja maantee A2 vahel. Küla jääb valla keskusest Ausmasest 2 jag Riiast 80 kilomeetri kaugusele.
Drabeši on kujunenud endise Drabeši mõisa ("Drobbusch") hoonetekompleksi juurde. Külas asub internaatpõhikool, sinna jäävad Drabešu skola ja Drabeši bussipeatus.
Kultuurimälestistest on riikliku kaitse all Drabeši mõisa häärberi kaks ahju ning kamin-ahi. Külla jäävad mitmed Āraiši muuseumpargi ajaloolise hoonestu ehitised. 
Drabeši jääb Gauja rahvusparki. Looduskaitse all on viis külas kasvavat tamme.
Bille

Bille (vanasti ka Billes manufaktūra) on küla ("ciems") Lätis Cēsise piirkonnas Drabeši vallas. Aastail 2000–2021 kuulus küla Amata piirkonda.
Bille asub valla lõunaosas merepinnast 110 meetri kõrgusel Amata jõe kaldal maantee A2 ääres. Küla jääb valla keskusest Ausmasest 3 ja Riiast 78 kilomeetri kaugusele.
Bille on kujunenud endise Bille riidevabriku hoonetekompleksi juurde. Aastal 1876 avati seal esimene turbiiniga hüdroelektrijaam Lätis, mis varustas elektriga sealset riidevabrikut.
Bille lähistel paiknev Melturi raudteepeatus kandis varem Bille raudteepeatuse nime. Külas asub Melturi bussipeatus. Melturi rehielamu on regionaalse kaitse all olev muinsusmälestis.
Asula jääb osaliselt Gauja rahvusparki. Küla lähistel asuv Kalnasmīdi allikas on looduskaitse all.
Downtown (Jersey City)

Downtown on New Jersey linna kesklinn, mis jaotub ajalooliseks keskuseks Historic Downtown ja Hudsoni jõeäärseks kalda-alaks Waterfront.
Peakott

Peakott (Hiiumaal ka "karbus") oli nii meeste kui ka naiste õlgu kattev peakate.
Kandmine.
Peakott oli keskajal kogu Euroopas kasutusel. Seda kanti peamiselt halva ilmaga, aga ka kaitseks sääskede eest.
Eestis kandsid peakotte viimati 19. sajandi keskpaiku Hiiumaa naised.
Valmistamine.
Peakott valmistati tumepruunist või mustast villasest riidest. Selle peaosa õmmeldi kokku kolmnurksetest siiludest, õlgu kattev osa õmmeldi kahest trapetsikujulisest tükist.
Pahanani keel

Pahanani keel on Austroneesia keelte hulka kuuluv keel. Seda kõneldakse peamiselt Filipiinidel Luzoni saare põhjaosas. Kõnelejaid on umbes 1700.
Kylie Masse

Kylie Jacqueline Masse (sündinud 18. jaanuaril 1996 LaSalles Montréalis) on Kanada ujuja, kahekordne maailmameister. Ta on spetsialiseerunud seliliujumise distantsidele.
Masse sai 2016. aasta suveolümpiamängudel Rio de Janeiros pronksmedali 100 m seliliujumises. Ta on kahekordne maailmameister 100 m seliliujumises. Esimest korda tuli Masse maailmameistriks 2017. aasta ujumise maailmameistrivõistlustel Budapestis ja temast sai ujumises esimene selle tiitliga Kanada naine. 2019. aastal sai temast esimene Kanada naine, kes tuli veel teistki korda maailmameistriks – 2019. aasta ujumise maailmameistrivõistlustel Gwangjus. 2017. aasta juulis ujus Masse uue maailmarekordi 100 m seliliujumises (ületades kaheksa aasta vanuse maailmarekordi), mis püsis tema nimel kuni juulini 2018. aastal.
Masse võitis 2018. aasta Rahvaste Ühenduse mängudel kuldmedali 100 m ja 200 m seliliujumises, püstitades mõlemal üritusel mängude rekordi ja lõpetades mängud hõbedaga 50 m seliliujumises. 
Ta on ka Kanada rekordi omanik 100 m seliliujumises. Masse võitis kulla 100 m seliliujumises 2015. aasta suveuniversiaadil ning oli Toronto ülikoolis aasta ujuja 2015. aastal.
Legaliteedipõhimõte

Legaliteedipõhimõte on üks õiguses rakendatavatest põhimõtetest, millest tuleneb kohustus kriminaalmenetlust alustada ja seda toimetada. Eesti õiguses lähtutakse legaliteedipõhimõtte rakendamisel Saksa õigusest. Kriminaalmenetlust on võimalik aga lõpetada tuginedes oportuniteedipõhimõttele. Eestis lähtutakse neist kahest pigem legaliteedipõhimõttest. Oportuniteedipõhimõtte rakendamine tähendab, et kriminaalmenetluse toimetamise kohustusest kaldutakse kõrvale.
Legaliteedipõhimõte kriminaalmenetluses.
Legaliteedi- ehk kriminaalmenetluse kohustuslikkuse põhimõtte sätestab kriminaalmenetluse seadustiku (KrMS) § 6, mille kohaselt on uurimisasutus ja prokurör kohustatud toimetama kriminaalmenetlust, kui ilmnevad kuriteo asjaolud. Seejuures ei ole oluline, kas soovitakse taotleda ka süüdimõistvat otsust. Lähtuma peab põhimõttest "in dubio pro duriore", mis tähendab, et iga kuriteokahtluse peab tõlgendama kriminaalmenetluse alustamise kasuks. Legaliteedipõhimõtte järgmine ei ole alati kohustuslik, sellele on KrMS §-s 6 sätestatud erandid.
Üheks erandiks on võimalus jätta kriminaalmenetlus alustamata. KrMS § 193 lõike 1 alusel võib uurimisasutus või prokuratuur jätta menetluse alustamata, kui esinevad KrMS § 199 lõikes 1 sätestatud asjaolud. Kõiki isikuid tuleb ka kriminaalmenetluse alustamata jätmisel kohelda õiglaselt ja võrdselt. Sellest lähtuvat puudub menetlejal kriminaalmenetluse alustamata jätmisel otsustusvabadus, mis tähendab, et alustel, mida eelmainitud lõikes toodud ei ole, ei saa kriminaalmenetlust alustamata jätta.
Tulenevalt KrMS § 199 lõikest 1 on kriminaalmenetluse alustamata jätmist õigustavad asjaolud järgmised:
Et tagada legaliteedipõhimõtte järgimine, on KrMS §-dest 207–208 tulenevalt kannatanul võimalus ka kriminaalmenetluse alustamata jätmine või lõpetamine vaidlustada Riigiprokuratuuris. Sealse kaebuse või taotluse rahuldamata jätmise korral on õigus otsuse vaidlustamisele advokaadi vahendusel.
Teist võimalust kriminaalmenetluse alustamise ja toimetamise kohustuslikkusest hälbida ehk võimalust kriminaalmenetlus lõpetada, käsitletakse artiklis "Oportuniteedipõhimõte".
Legaliteedipõhimõttest lähtumise positiivsed ja negatiivsed küljed.
Legaliteedipõhimõttest lähtumisel on nii positiivseid kui ka negatiivseid külgi. See aitab tagada võrdsust ja riigi sunni ühetaolist kohaldamist ning aitab välistada meelevaldsete otsuste tegemise kohustades kuriteo tunnuste ilmnemisel alustama kriminaalmenetlust, kui ei esine seaduses sätestatud kriminaalmenetluse alustamist välistavaid asjaolusid. Teisalt ei ole legaliteedipõhimõttest lähtumine alati otstarbekas. Seda eelkõige seetõttu, et kriminaalmenetlusele kulub palju ressursse, kuid menetletavad teod ise võivad olla vähetähtsad (st õigushüve on kahjustatud vähesel määral või teo ebaõigsuse määr on väike). Lisaks on kriminaalmenetluse alustamine häbimärgistav ning ei ole kohtulikult vaidlustatav, mis tähendab, et isikule võib jääda halb maine väga pikaks ajaks kui mitte kogu eluks.
Oportuniteedipõhimõte

Oportuniteedipõhimõte on üks õiguses rakendatavatest põhimõtetest, millele tuginedes on võimalik kriminaalmenetlust lõpetada. Antud põhimõte on Eesti õigusesse üle võetud Saksamaa menetlusõigusest. Kohustus kuriteo tunnuste ilmnemisel kriminaalmenetlust alustada ja seda toimetada tuleneb aga legaliteedipõhimõttest. Eestis lähtutakse eelmainitutest pigem legaliteedipõhimõttest. Oportuniteedipõhimõtte rakendamine tähendab, et kriminaalmenetluse toimetamise kohustusest kaldutakse kõrvale.
Oportuniteedipõhimõte kriminaalmenetluses.
Õiguse kriminaalmenetlus lõpetada annab otstarbekuse ehk oportuniteedipõhimõte, mille kasutamisvõimalus Eestis tekkis 2004. aastal, mil võeti vastu kriminaalmenetluse seadustik. Kriminaalmenetluse seadustiku (KrMS) §-st 6 tulenevalt sätestavad sel põhimõttel kriminaalmenetluse lõpetamise KrMS §-d 201 (lõige 2), 202, 203, 2031, 204, 205, 2051, 2052 ja 435 (lõige 3). Seda hoolimata praktikast, kus oportuniteedipõhimõttel kriminaalmenetluse lõpetamiste alusteks loetakse sageli vaid KrMS paragrahve 202 ja 203. Neist esimene on sageli kasutatav ka oportuniteedipõhimõtte sünonüümina ning sätestab, et kui kriminaalmenetluse esemeks on II astme kuritegu ja menetletavas teos kahtlustatava või süüdistatava isiku süü ei ole suur ning avalik menetlushuvi väike, isik on heastanud või asunud oma teoga tekitatud kahju heastama ning tasunud või võtnud endale kohustuse tasuda kriminaalmenetluse kulud, on prokuratuuril õigus süüdistatava nõusoleku korral taotleda kohtult kriminaalmenetluse lõpetamist. Oportuniteedipõhimõtet rakendades kriminaalmenetluse lõpetamine ei tähenda seda, et isik on end süüdi tunnistanud. Küll aga tähendab seda, et isik on menetletava teo toime pannud ning loobub tema süüks pandud kohtulahendi taotlemisest ja õigeks mõistmise võimalusest. Karistusregistrisse vastavat märget ei tehta. Aluseks eelmainitud paragrahvide rakendamisele on Karistusseadustiku (KarS) § 2 lõige 2, millest tulenevalt peab tegu vastava süüteokoosseisule, olema õigusvastane ja isik peab olema antud teo toimepanemises süüdi
Oportuniteedipõhimõttest lähtumise positiivsed ja negatiivsed küljed.
Nii nagu legaliteedipõhimõttest lähtumisel, on ka oportuniteedipõhimõttest lähtumisel nii positiivseid kui ka negatiivseid omadusi. See aitab otstarbekamalt kasutada erinevaid kriminaalmenetlusele kuluvaid ressursse ning suunata seda vähem tähtsust omavatelt kuritegudelt raskematele, mis omakorda toob kaasa kriminaalmenetluse kiirenemise ning karistatud isikute arvu vähenemise. Lisaks saab muuta sanktsioonisüsteemi paindlikumaks, kuna karistus jääks kohaldamata, kui see ei täida uusi kuritegusid ärahoidvat eesmärki. Otsene on kasu ka kannatanu(te)le, kuna oportuniteedipõhimõtte rakendamise üheks eelduseks on, et isik on heastanud või asunud heastama tekitatud kahju. See aitab enam tagada kannatanu huvisid. 
Negatiivsest küljest on oportuniteedipõhimõtte korral võimalik rikkuda isikute võrdset kohtlemist ja avaliku menetlushuvi järgimist, kuna võib tekkida olukord, et ei olda erapooletud. Selle vältimiseks on aga riigi peaprokurör andnud välja juhise KrMS §-de 202–203 kohaldamiseks.
Kunchang Kangri

Kunchang Kangri on mägi Saser Muztaghi mäeahelikus Karakorami idaosas.
Mägi asub Jammu ja Kashmiris Indias ja jääb seitsmetuhandelisest Saser Kangri II-st umbes 30 km kagu poole. 
Kunchang Kangri kõrgus on täpsustatud andmetel 6801 m (2018. aastal GPS-i abil tipus tehtud mõõtmine). Varem peeti mäe kõrguseks 6751 meetrit.
Mäe nimest.
Google Mapsis on mägi tähistatud nimega Kunchang Kangri. India kaartidel nimi puudub. Eberhard Jurgalski nimekirjas "All mountains and main peaks above 6650 m" (www.8000ers.com) nimetatakse mäge Phurdukpo Kangri I, Günter Seyfferthi veebilehel www.himalaya-info.org nimetatakse seda kui Unnamed Peak I Kungzang, entsüklopeedia "The Mountain Encyclopedia: An A to Z" nimetab seda kui Mandaltang I. Tänu oma prominentsusele üle naabertippude ja tulenevalt sellest, et mägi paistab kaugele, on kartograafid andnud mäele erinevad nimed ümberkaudsete liustike järgi. 2018. aastal otsustasid Eesti alpinistid esmatõusja õigusega anda mäele Eesti Vabariigi sünnipäeva auks nimi Rangston Gyathok, mis tähendab tiibeti keele ladakhi murdes 'sada aastat iseseisvust'.
Alpinism.
Esmatõusu mäele tegi 22. juulil 2018 Eesti Karakorami ekspeditsioon koosseisus Kristjan-Erik Suurväli, (grupijuht), Sven Oja (eesronija), Priit Joosu, Lauri Ehrenpreis, Meelis Luukas, Priit Simson ja Lauri Stern. 
Ekspeditsiooni käik.
Mäkkemineku taotlus (seitsmele alpinistile) esitati jaanuaris. Kohapealse organiseerijana kasutati mägiturismifirmat Rimo Expeditions, kes vahendas mägironimisviisa saamist ja korraldas logistikat kuni teise, vahetult mäe juurde rajatud baaslaagrini. Lennupiletid soetati varakult ette, ametliku loa ronimiseks Indias mäele nimega "The Unnamed Peak 6751" saadi 5. juunil India Mägironimise Sihtasutuselt (st, et oli olemas kooskõlastus ka India kaitseministeeriumi ja siseministeeriumiga). 27. juunil saadi India viisad. 
Välja lennati 4. juulil marsruudil Tallinn-Moskva-Delhi-Leh. Lehis (Lehi ringkonna keskus) liitusid ekspeditsiooniga kaks kokka, kaks šerpat, 15 kandjat ja sideohvitser. Lehist liiguti autodega kuni Rongdu külani, sealt edasi matkati mägede vahelt jalgsi umbes 60 km. Osa teekonnast kuni esimese baaslaagrini olid varustuse vedamiseks abiks 20 hobust, sealt edasi liiguti kuni teise baaslaagrini (kõrgusel 4800 m) juba ainult inimjõul. 15 kandjast 6 haigestusid ja pidid tagasi pöörduma. Päris tippu ronisid lisaks eestlastele ka sideohvitser Stanzing Norbu ja šerpa Sherpa Pasang Temba Butia. Tipus oldi poolteist tundi. Seejärel laskuti baaslaagrisse. Enne Indiast lahkumist maksti Mägironimise Sihtasutusele nõutud mäemaks.
Välislingid.
[[Kategooria:Kuuetuhandelised]]
[[Kategooria:India mäed]]
Carter Ashton

Carter David Ashton (sündinud 1. aprillil 1991 Winnipegis Manitobas) on Kanada jäähokimängija, kes mängib Rootsi kõrgliiga klubis Leksands IF ründajana paremäärel.
2014. aastal valis Tampa Bay Lightning ta NHL-i "draft"is 29. valikuna. Enne seda mängis ta Western Hockey League'i klubides. NHL-is tegi ta debüüdi Toronto Maple Leafsi meeskonnas 7. märtsil 2012 mängus Pittsburgh Penguinsi vastu. Ta mängis Maple Leafsis kokku kolmel hooajal, kuid veetis suurema osa ajast American Hockey League'i klubides.
2015. aastal suundus ta KHL-i, liitudes Nižni Novgorodi Torpedoga, kus mängis kaks hooaega. Hooajal 2017–18 mängis ta Toljatti Ladas ja hooajal 2018–19 Tšerepovetsi Severstalis. 2019. aastal liitus ta Riia Dinamoga. 2020. aasta detsembris siirdus ta Leksandsi.
2011. aastal võitis ta Kanada kuni 20-aastaste koondisega juunioride maailmameistrivõistlustel hõbemedali.
Tema isa Brent Ashton mängis NHL-is aastatel 1979–1993 kokku kaheksa klubi meeskonnas.
Stalaktiitdekoor

Stalaktiitdekoor, ka stalaktiitvõlv (araabia keeles مقرنص muqarnas 'tardunud', 'külmunud') on rippuvaid stalaktiite meenutav, konsoolitaoliselt astmeliselt üksteise kohal eenduvatest üksikelementidest koosnev islamimaade ehituskunstile iseloomulik dekoorivorm, esineb sageli poolvõlvide, niššide ja nurgatrompide kaunistusena. Puhtalt dekoratiivne element, ilma kandva funktsioonita.
Sõnavara.
Inglise keele vahendusel võidakse "muqarnas" vahel tõlkida kärgvõlviks (inglise keeles "honeycomb vaulting"), kuid see pole samatähenduslik hilisgooti kärgvõlviga.
V. Vaga "Üldises kunstiajaloos" kasutatakse arhitektuurimotiivi kohta läbivalt sõnu "stalaktiitkaunistus" ja "stalaktiitilustus".
Kirjeldus.
Stalaktiitkaunistus kujutab endast nurgatrompi, orva, kupli, võlvipinna, konsooli või karniisi geomeetrilist jaotamist suureks hulgaks miniatuurseteks nurgatrompi meenutavateks minivõlvideks, mis moodustab iseloomuliku rakulise või kärjelise struktuuri. Kaunistust kasutati kuplite, portaalide, niššide, isegi karniiside, rõdude ja kapiteelide kaunistusena.
Vormilt võib kaunistus olla kas lihtsalt eenduvate niššide kujuline (Iraani "muqarnas") või keerukas nišše raamivate rippuvate purikataoliste elementide kogum (Põhja-Aafrika "muqarnas", mis eriti külluslikuks arenes 14. sajandi Hispaanias), millest arvatavasti ongi tulnud väljend "stalaktiitvõlv".
Olgugi et nimetuses esineb sõna võlv, pole sellel erinevalt tõelisest võlvist kandvat funktsiooni ja sageli on stalaktiitdekoori elemendid kinnitatud kuppel- vms võlvi külge raamistikule riputatuna. Stalaktiitdekoori materjal võib olla kips, stukk, puit, tellis, glasuuritud keraamika või kivi.
Ajalugu.
Stalaktiitdekoor ilmub arhitektuurielemendina 10. sajandi paiku pärsia arhitektuuris ja selle kasutamine levib kiiresti terves toonases islamimaailmas Kesk-Aasiast Hispaaniani. Vanimad "muqarnas"-motiivid on leitud Nišaburi ümbrusest ja UNESCO maailmapärandi nimistusse kuuluvast Arab-Ata mausoleumist Timi külas (Samarkandi vilajett, Usbekistan). Seldžukkide-aegsest 12. sajandi arhitektuurist, mis kujundas just portaalid ja portaalinišid eriti külluslikuks, pärinevad juba arvukad näited. Iraagi vanimad stalaktiitkaunistused asusid 1075.–1090. aastail ehitatud Imam ad-Dawri mausoleumis ("Qubba Imam al-Dur") 20 km Samarrast põhjas, kusjuures neist oli n-ö 'negatiivis' kujundatud ka ehitise kuppel (mälestise hävitas Da'ish 2014. aastal).
Põhja-Aafrika ehitistel Egiptuses ja Marokos esineb kaunistus alates 12. sajandist.
Hilisemas Osmani arhitektuuris kaunistati stalaktiitdekooriga mitte ainult võlve, vaid ka rõdusid, karniise ja minarette.
Normanni kuningate aegse Sitsiilia ehitistel kaunistab puidust ja maalingutega kaunistatud stalaktiitdekoor suuri nelinurkseid puulagesid, näiteks Palermo Cappella Palatina lagi kuningalossis, Zisa palee ja muud sealsed 12. sajandi olulised ehitised.
Islamimaade arhitektuurist laenatuna leiab stalaktiitdekoori Armeenia ehitistes, kus see esialgu leidis kasutust ilmalikes ehitistes, hiljem ka kirikutes.
Maailmalinn

Maailmalinn ehk globaalne linn (inglise keeles "global city") on suurlinn või pealinn, mis on suuremal või vähesemal määral ülemaailmse majandusvõrgu põhisõlmeks. Mõiste pärineb geograafiast ja linnauuringutest vastavalt ideele, et globaliseerumine luuakse, hõlbustatakse ja viiakse ellu strateegilistes geograafilistes kohtades vastavalt hierarhiale, mis on oluline globaalse rahandus- ja kaubandussüsteemi toimimiseks.
Eesti pealinn Tallinn kuulub gammataseme maailmalinnade hulka, mis ühendavad väiksemaid regionaalseid piirkondi maailma majandusse.
Maailmalinnad (2018).
Järgnevalt on loetletud maailmalinnad 2018. aasta arvestuse järgi (Globalization and World Cities Research Networki andmetel).
Alfataseme linnad.
Alfataseme linnad on ühendatud maailmamajanduse suuremate majandusriikide ja -piirkondadega.
Beetataseme linnad.
Beetataseme linnad seovad mõõdukaid majanduspiirkondi maailmamajandusega.
Gammataseme linnad.
Gammataseme linnad seovad väiksemaid majanduspiirkondi maailmamajandusega.
Brandon McMillan

Brandon McMillan (sündinud 22. märtsil 1990 Deltas Briti Columbias) on Kanada jäähokimängija, kes mängib Šveitsi kõrgliiga klubis HC Ambrì-Piotta ründajana vasakäärel.
Ta alustas klubikarjääri Western Hockey League'i klubis Kelowna Rockets. 2008. aastal valis Anaheim Ducks ta NHL-i "draft"is 85. valikuna. NHL-is debüteeris ta Ducksi meeskonnas hooajal 2010–11. NHL-is on ta mänginud veel Arizona Coyotesis (hooaegadel 2013–14 ja 2014–15) ning Vancouver Canucksis (hooajal 2014–15).
2015. aastal suundus ta Euroopasse. Hooajal 2015–16 mängis ta Saksamaa kõrgliiga klubis ERC Ingolstadt. Aastatel 2016–201 mängis ta KHL-is. Esimesel hooajal mängis ta KHL-is Zagrebi Medveščaki ja Nižni Novgorodi Torpedo meeskonnas. 2017. aasta juulis liitus ta Riia Dinamoga. Hooaja 2019–20 teises pooles mängis ta Omski Avangardis. 2020. aasta novembris sõlmis ta üheaastase lepingu Nižnekamski Neftehimikiga. 2021. aasta septembris liitus ta HC Ambrì-Piottaga.
2008. aastal tuli McMillan Kanada kuni 18-aastaste koondisega omavanuste maailmameistriks ja võitis 2010. aastal Kanada kuni 20-aastaste koondisega juunioride maailmameistrivõistlustel hõbemedali.
Kloostervõlv

Kloostervõlv ehk kloostrivõlv on poolringikujulise ristlõikega võlvitüüp, mille puhul ristuvad võlvi lagipunktis kaarjad pinnad, mis kujult on nagu silindervõlvi kolmnurkse kujuga lõigud. Võlvi siilud toetuvad võlvi külgi sulgedes kandeseinale, mitte nurkadesse.
Geomeetria.
Kloostervõlv on kahe silindervõlvi ristumisel tekkiv nende ruumide ühisosa. Võlvi iga horisontaalselt tehtud lõige on nelinurkse (või polügonaalse) kujuga. Erinevalt ristvõlvist, mille puhul võlvisiilude lõikumisjooned võlvi diagonaalidel eenduvad nurgaga siseruumi suunas, on kloostervõlvi võlvisiilude liitumisjooned ruumi suhtes nõgusad.
Arhitektuuris.
Kõige enam esineb kloostervõlvi kaheksanurkse põhiplaaniga ehitisi kroonivatel kuplitel, eriti nelitiskuplitel eelromaani ja romaani ehitistel, nagu Aacheni lossikabel ja Saksamaa romaani katedraalid (Speyeri toomkirik, Wormsi toomkirik, Mainzi toomkiriku idapoolne kuppel).
Peapael

Peapael on kitsas peakate, mida kantakse lahtiste juuste kinnihoidmiseks või ehtena. 
Etnograafia.
Eestis kanti seda arvatavalt juba esiaja lõpust peamiselt neidude peaehtena. 19. sajandil kanti peapaela põhiliselt Lõuna-Eestis ja Saaremaal, vähem Lääne-Eestis.
Peapael punuti värvilistest lõngadest või kooti kirivöötehnikas. See oli kuni 2 cm laiune ja selle otsad sõlmiti kokku kuklas.
Saaremaal kinnitati peapael haagi või nööbiga. Mulgimaal olid "pääpaelad" võrukujuliselt kokku õmmeldud, nende kuklaosas rippus seljale umbes 30 cm pikkune lopsakas tutt.
Oksornament

Oksornament ehk oksastik (saksa keeles "Astwerk", inglise keeles "branch tracery", "branchwork"; prantsuse keeles "bois mort", "branchage") on hilisgooti ornament, mis koosneb naturalistlikult kujutatud põimunud, kärbitud lehtedega okstest. Võib esineda ehisraamistiku asemel portaalidel, kantslitel, baldahhiinidel, võlviroietel. Eriti Saksamaa ja Kesk-Euroopa hilisgootikas.
Oksornament oli levinud motiiv 15. sajandi viimasest veerandist kuni 16. sajandi esimese veerandi lõpuni. Kui see arhitektuurist kadus, jäid jämedad oksad väikeste oksaköntidega ornamendina laialt kasutatavaks väikekunstides renessansis ja manerismiperioodil. Ajaloolisi stiile idealiseerival romantismiperioodil 19. sajandil elas oksornament läbi uue tõusu, leides kujutamist isegi nõudel, pildiraamidel ja vääriskivide raamistuses.
Līvi (Drabeši vald)

Līvi on küla ("ciems") Lätis Cēsise piirkonnas Drabeši vallas. Līvi asub valla põhjaosas merepinnast 130 meetri kõrgusel. Küla jääb valla keskusest Ausmasest 7 ja Riiast 81 kilomeetri kaugusele. Küla on sisuliselt Cēsise eeslinn.
Külas on algkool ja raamatukogu, seal asuvad bussipeatused Katrīnkalns, Līvi ja Līvi (ciemats). Endise vallamaja juures asub mälestusmärk sõjas langenud Cēsise polgu kooliõpilaste roodu sõduritele. Asula jääb Gauja rahvusparki.
Līvi on kujunenud nõukogude perioodil Meijermuiža aladest endise Līvi valla vallamaja juurde. Asula ehitati nõukogude perioodil välja kui kolhoosi "Sarkanais karogs" keskasula. Aastail 2000–2021 kuulus küla Amata piirkonda.
Marko Veisson

Marko Veisson (sündinud 25. juulil 1976) on eesti antropoloog ja muusik. 
Haridus.
Aastatel 1994–1998 läbis ta Tartu Ülikoolis sotsioloogia bakalaureuseõppe ja 1998–2007 magistriõppe sotsioloogia alal. 2006. aastal alustas ta Tartu Ülikoolis doktoriõpet sotsioloogia erialal ning 2009. aastal doktoriõpet sotsiaal- ja kultuuriantropoloogia erialal Helsingi Ülikoolis.
Akadeemiline töö.
Veisson on töötanud Viljandi Kultuuriakadeemias ja Tartu Ülikooli Viljandi Kultuuriakadeemias: aastatel 2001–2004 oli ta kultuurhariduse osakonna juhataja ja 2005–2008 erakorraline lektor. 2008. aasta augustist on ta sotsioloogia ja kultuuriantropoloogia lektor (0,50).
Muusikuna.
Ta mängib Hiiu kannelt koos Ramo Tederiga "nu-folk"-ansamblis Puuluup.
2024. aastal esindas ta Eurovisioonil Puuluubi koosseisus Eestit koos ansambliga 5MIINUST.
Bellingshausen (täpsustus)

Bellingshausen on Saaremaa, Liivimaa ja Eestimaa aadlisuguvõsa, mille tuntuim esindaja on Antarktika avastaja Fabian Gottlieb von Bellingshausen. 
Fabian Gottlieb von Bellingshauseni järgi on nimetatud:
Ville-Marie

Ville-Marie (eesti keeles 'maarjalinn') on Kanada Montréali linna keskne linnaosa, vanalinn (Vieux-Montréal) ja ärikeskus, kus asub ka vanasadam (Vieux-Port). Linnaosas elab üle 80 000 inimese.
Le Sud-Ouest

Le Sud-Ouest (eesti keeles kui 'Edelakaar') on Montréali üks kesksetest linnaosadest.
Mercier–Hochelaga-Maisonneuve

Mercier–Hochelaga-Maisonneuve on Montréali linnaosa.
Côte-des-Neiges–Notre-Dame-de-Grâce

Côte-des-Neiges–Notre-Dame-de-Grâce on Montréali linnaosa.
Le Plateau-Mont-Royal

Le Plateau-Mont-Royal on Montréali linnaosa.
Rosemont–La Petite-Patrie

Rosemont–La Petite-Patrie on Montréali linnaosa.
Verdun (Montréali linnaosa)

Verdun on Montréali linnaosa.
Advokaadibüroo

Advokaadibüroo on ettevõte, mille kaudu advokaadid õigusteenuse osutamisel tegutsevad.
Eestis võib advokaadibürood pidada kas spetsiaalne äriühing (advokaadiühing) või üks või mitu vandeadvokaati füüsilisest isikust ettevõtjatena (FIE). Advokaadiühingu osanikuks või aktsionäriks võib olla üksnes vandeadvokaat. Advokaadibüroo partneriks nimetatakse bürood FIEna pidavat vandeadvokaati või advokaadiühingu osanikku või aktsionäri. Advokaadibüroo võib tegutseda ühes või mitmes asukohas (kontoris), teistes asulates avatud kontoreid nimetatakse tavaliselt osakondadeks või esindusteks. Advokaadibüroode ja nende kontorite kohta peab Eesti Advokatuur avalikku registrit.
Advokaadibüroo kaudu võivad õigusteenust osutada ainult advokatuuri liikmed ja teatud tingimustel patendivolinikud. Ülejäänud isikud (näiteks juristid) võivad üksnes abistada advokaate õigusteenuse osutamisel. Kõik advokatuuri liikmed peavad tegutsema mõnes advokaadibüroos, advokaadi tegutsemiskoht avaldatakse Eesti Advokatuuri kodulehel. See nõue ei kehti kutsetegevuse peatanud liikmetele.
Advokaadibüroo pidaja peab tagama, et advokaadibüroos tegutsevad advokaadid ja advokaadibüroo töötajad täidavad kutsetegevuse ja kutse-eetika nõudeid ning advokaadid täidavad täiendusõppe kohustust. Sisuliselt on see FIEna tegutseva vandeadvokaadi või advokaadiühingu advokaatidest juhatuse liikmete ja osanike või aktsionäride kohustus ning kohustuste rikkumisel võib advokatuuri aukohus neid distsiplinaarkorras karistada. Seadus piirab kliendisaladuse kaitseks advokaadibüroo läbiotsimist ja advokaadibüroo töötajate ülekuulamist. 
Advokaadiühing tohib osutada üksnes õigusteenust. Majandusliku sisu poolest on advokaadibüroo tegevus äritegevus, millele kehtivad teatavad advokaatide kutsenõuetest tulenevad piirangud. Advokaadibürood võivad oma teenuseid reklaamida. Advokaadibüroosid hindavad rahvusvahelised agentuurid (Chambers and Partners, Legal 500 jt) ja meedia kajastab büroode majandustulemusi.
Advokaadibürood või osa sellest võib võõrandada ettevõttena või advokaadiühingu ühinemise või jagunemise käigus üle anda. Advokaadiühing võib ühineda üksnes teise advokaadiühinguga. 
Seisuga 31.12.2022 oli Eesti Advokatuuris 1085 liiget, sealhulgas 759 vandeadvokaati, 321 vandeadvokaadi abi ja 5 assotseerunud liiget.
Eesti Looduseuurijate Seltsi ornitoloogiasektsioon

Eesti Looduseuurijate Seltsi ornitoloogiasektsioon oli Eesti Looduseuurijate Seltsi sektsioon.
Sektsioon tegutses aastail 1921–1927 ja 1937–1991.
Selle esimees oli pikka aega Eerik Kumari.
Aastal 1991 iseseisvus sektsioon Eesti Ornitoloogiaühinguks.
Sekoia keel

Sekoia keel on tukano keelkonda kuuluv keel, mida räägivad sekoiad Peruus ja Ecuadoris.
2007. aastal loendati Peruus 920 sekoiat, kellest valdav osa rääkis sekoia keelt. Ecuadori sekoiad on valdavalt üle läinud hispaania keelele.
Siona ja sekoia keelt peetakse sageli sama keele murreteks ja nimetatakse siona-sekoia keeleks.
Korvkaar

Korvkaar on lame horisontaalsuunas väljavenitatud ümarkaar (nimetus tuleb sarnasusest korvisangaga, vrd saksa "Korbhenkelbogen") mis on konstrueeritud kolmest kuni viiest ringikaarest. Kaare raadius on väikseim ja kõverus suurim lähtejoone kohal, lagipunktile lähenedes kasvab raadius ja väheneb kõverus.
Korvkaart kohtab juba hilisgootikas, kuid eriti iseloomulik on see renessanss- ja barokkarhitektuurile. Kaob antikiseerivas klassitsismis, ent tuleb uuesti tagasi neostiilides, juugendis ja isegi uusklassitsismis.
Montréali saar

Montréali saar (prantsuse keeles "Île de Montréal", inglise keeles "Island of Montreal" kanien’kéha keeles "Tiohtià: ke") asub Saint Lawrence'i jõe ja Ottawa jõe ühinemiskohas, Hochelaga saarestikus. Väike Prairiesi jõgi eraldab saart Jésuse saarest millel asub Lavali linn. Montréali saarel asub Montréali 19 linnaosa ja 14 äärelinna, kus elab kokku alla 2 miljoni inimese.
Haldusjaotus.
Linnaosad.
Montréali halduspiirkonnas samanimelisel saarel asuvad Montréali linnaosad: Ahuntsic-Cartierville, Anjou, Côte-des-Neiges–Notre-Dame-de-Grâce, Lachine, LaSalle, Le Plateau-Mont-Royal, Le Sud-Ouest, Mercier–Hochelaga-Maisonneuve, Montréal-Nord, Outremont, Pierrefonds-Roxboro, Rivière-des-Prairies–Pointe-aux-Trembles, Rosemont–La Petite-Patrie, Saint-Laurent, Saint-Léonard, Verdun, Ville-Marie, Villeray–Saint-Michel–Parc-Extension.
Saare lähedasel eraldi Bizardi saarel asub suures jaos L'Île-Bizard–Sainte-Geneviève linnaosa.
Äärelinnad.
Samuti asuvad saarel äärelinnad: Baie-D'Urfé, Beaconsfield, Côte-Saint-Luc, Dollard-des-Ormeaux, Dorval, Hampstead, Kirkland, Montréal-Ouest, Montréal-Est, Mont-Royal, Pointe-Claire, Sainte-Anne-de-Bellevue, Westmount.
Saare lähedasel eraldi Dorvali saarel asub L'Île-Dorvali äärelinn.
Hochelaga saarestik

Hochelaga saarestik (prantsuse keeles "Archipel d'Hochelaga", inglise keeles "Hochelaga Archipelago") on rühm saari Ottawa jõe liitumiskohas Saint Lawrence'i jõega. Kanada edelaosas Québeci provintsis asuvat jõesaarestikku tuntakse ka nime all Montréali saared.
Końskie

Końskie on linn Poolas Święty Krzyżi vojevoodkonnas, Końskie maakonna ja Końskie valla halduskeskus. Końskie asub Kielcest umbes 40 km põhjaloodes.
Asula on tõenäoliselt alguse saanud 11. sajandil. Końskie sai linnaõigused 1748. aastal.
Kazimierza Wielka

Kazimierza Wielka on linn Poolas Święty Krzyżi vojevoodkonnas, Kazimierza Wielka maakonna ja Kazimierza Wielka valla halduskeskus. Kazimierza Wielka asub Krakówist umbes 47 km idakirdes ja Kielcest ligikaudu 67 km lõunas.
Küla on ürikutes esimest korda mainitud 1320. aastal. Kazimierza Wielka sai alevi staatuse 1954. aastal ja linnaõigused 1959. aastal.
Chmielnik

Chmielnik on linn Poolas Święty Krzyżi vojevoodkonnas Kielce maakonnas, Chmielniki valla halduskeskus. Chmielnik asub Kielcest ligikaudu 29 km lõunas.
Chmielnikut on ürikutes esimest korda mainitud 1241. aastal, linnaõigused sai 1551. aastal.
18. märtsil 1241 toimus Chmielniku lähedal Chmielniku lahing, milles Poola vägi Mongoli-Tatari väelt lüüa sai.
Pińczów

Pińczów on linn Poolas Święty Krzyżi vojevoodkonnas, Pińczówi maakonna ja Pińczówi valla halduskeskus. Pińczów asub Nida jõe ääres, Kielcest umbes 38 km lõunas.
Asula oli olemas alates 13. sajandist. Linnaõigused sai Pińczów 1428. aastal. 16. sajandil oli Pińczów üks reformatsiooni keskusi.
Lauri Sirelius

Lauri Saladin Sirelius (20. veebruar 1895 Pori – 2. oktoober 1931 Helsingi) oli soome laulja ja näitleja. Ta kasutas ka esinejanime Pikku-Lasse. 
Tema isa oli maamõõtja Israel Saladin Sirelius (1856–1909) ja ema Hilda Emilia Sirelius (neiupõlvenimega Leisten).
Sirelius mängis 1924. aasta Soome tummfilmis "Kihlauskylpylä".
1929. aastal salvestas ta solistina koos Helsingin Homocord-orkesteri ja Helsingin Polyphon-orkesteriga seitse heliplaati. Need olid "Emma", "Villiruusu", "Inarinjärvi", "Terveisiä Savon maasta", "Hoi-voi kuinka tuikussa", "Muisto" ja "Hissun kissun".
Jędrzejów

Jędrzejów on linn Poolas Święty Krzyżi vojevoodkonnas, Jędrzejówi maakonna ja Jędrzejówi valla halduskeskus. Jędrzejów asub Kielcest 50 km edelas.
Jędrzejów on kujunenud 1140. aastatel asutatud tsistertslaste kloostri ümber. Jędrzejów sai linnaõigused 1271. aastal. 1870. aastal kaotas Jędrzejów linnaõigused, kuid sai need 1916. aastal tagasi.
Televisa

Grupo Televisa, S.A.B. de C.V. on Mehhiko massimeediaettevõte, mille peakontor asub Méxicos. See on suurim Hispaanika Ameerikas ja hispaaniakeelses maailmas. See on suur rahvusvaheline meelelahutusettevõte, mille suurem osa programmeerimisest toimub USA-s Univisionil, kellega tal on ainuõiguslik leping.
 (Corporate)
Mszana Dolna

Mszana Dolna on linn Poolas Väike-Poola vojevoodkonnas Limanowa maakonnas. Linn asub Lääne-Beskiidides. Mszana Dolna asub Limanowast umbes 25 km läänes ja Krakówi kesklinnast ligikaudu 46 km lõunas.
Mszana Dolna sai linnaõigused 1346. aasta paiku ja kaotas need enne 1409. aastat. Uuesti sai Mszana Dolna linnaõigused 1952. aastal.
Mszana Dolna on turismi- ja puhkekeskus.
Kartušš (egüptoloogia)

Kartušš on Vana-Egiptuse raidreljeefidel ja -kirjadel ning käsikirjades esinev horisontaalsuunas pikendatud ümarnurkne raam. Kartušši kirjutati tavaliselt tähtsa inimese nimi. Kui raami all on ka joon, tähendab see, et kartuši sees on vaarao nimi. Kartušši peeti hea õnne sümboliks ja kurjuse peletajaks, mistõttu kanti neid ka ülikute hauakambritesse hauapanusteks tehtud amulettidele. Kartuši eelkäijaks oli "serekh". Kartušši oli kirjutatud valitseja nimi koos liitega "Ra poeg". 
Kartuši ajalugu ja kirjeldus.
Esimene kasutus.
Kartušsid tulid Egiptuses kasutusele kolmas dünastia lõpus ja neljanda algul. Kartušše on leitud vaarao Džoseri püramiidist, mis ehitati 2691 eKr. Kartuššide esimeseks suuremaks kasutajaks oli vaarao Snofru. 
Tähtsus.
Kartušid kujunesid väga oluliseks hieroglüüfide tõlkimisel. Üks Rosetta kivi tõlkijatest, Silvester de Sacy, soovitas 1814. aastal kaastöötajale, Thomas Youngile, et kartuššides võivad olla vaaraode jm tähtsate isikute nimed (selle idee oli talle 1761. aastal välja pakkunud Jean-Jaques Barthelemy). Seega hakkas Young kartuššidest otsima kreekapäraseid nimesid. Nii tuvastas ta tekstist nime "Ptolemaios" ning veel muid seoseid hieroglüüfide ja demootse kirja vahel. 
Nimetuse kujunemine.
Vana-Egiptuses tunti kartušše "shenou" nime all. Termini "kartušš" leiutasid Egiptuse sõjakäigu ajal Prantsuse sõdurid, kes seostasid neid musketi papist püssirohukotikestega. 
Hieroglüüfina kasutatakse determinatiivina ning tähendab Vana-Egiptuse keeles "nime. "
Ahuntsic-Cartierville

Ahuntsic-Cartierville on Montréali linnaosa.
Anjou (Montréali linnaosa)

Anjou on Montréali linnaosa.
L'Île-Bizard–Sainte-Geneviève

L'Île-Bizard–Sainte-Geneviève on Montréali linnaosa, mis asub enamas jaos Bizardi saarel kui ka väheldaselt Montréali saarel.
Montréal-Nord

Montréal-Nord on Montréali linnaosa.
Villeray–Saint-Michel–Parc-Extension

Villeray–Saint-Michel–Parc-Extension on Montréali linnaosa.
Linnaosa moodustati 1. jaanuaril 2002, kui kokku liideti Villeray, Saint-Michel ja Park-Extension. Villeray kuulub Montréali koosseisu alates 1905. aastal. Saint-Michel oli varem eraldi linn (Saint-Michel-de-Laval) ja liideti Montréaliga 1968. aastal. Park-Extension liitus Montréaliga 1910. aastal.
Linnaosa pindala on 16,5 km².
2016. aasta rahvaloenduse järgi elas linnaosas 143 853 inimest. 46% linnaosa elanike emakeeleks oli seejuures prantsuse keel, 6% inglise keel ja 48% mõni teine keel. Koduse keelena kasutas prantsuse keelt aga 57% ja inglise keelt 10% linnaosa elanikest.
Saint-Léonard

Saint-Léonard on Montréali linnaosa.
Rivière-des-Prairies–Pointe-aux-Trembles

Rivière-des-Prairies–Pointe-aux-Trembles on Montréali linnaosa.
Pierrefonds-Roxboro

Pierrefonds-Roxboro on Montréali linnaosa.
Kanada prantslased

Kanadaprantslased (prantsuse keeles "Canadien(ne)s français(es)") on Kanadas sündinud ja sealset prantsuse keelt kõnelevad kodanikud, kelle esivanemad olid suure tõenäosusega Uus-Prantsusmaa kolonistid või hilisemad ümberasujad Prantsusmaalt. Neid elab Kanadas 4 680 820 inimest, peamiselt Québeci provintsis.
Piano Group

Piano Group OÜ on Eesti haldusfirma, mis haldab seitset Vapiano restorani Eestis, Leedus ja Soomes. 
Kolm Vapiano restorani asuvad Tallinnas (sh Solarise ja Ülemiste keskuses), üks Tartus, üks Vilniuses ja kaks Helsingis.
Piano Groupi käive aastal 2018 oli 12 miljonit eurot.
Piano Group OÜ juht on Gert Kerde.
2019. aasta augustis teatas Apollo Group OÜ Piano Group OÜ omandamise soovist.
Vapiano

Vapiano on Saksamaa päritolu restoranikett, mille peakorter asub Kölnis. Vapiano restoranid on "fresh-casual" restoranid, mis pakuvad tarbijatele Itaalia köögi värsket ja tervislikku toitu.
Vapiano asutati 2002. aastal Hamburgis. 
2019. aasta seisuga tegutses üle maailma Vapiano kaubamärgi all 235 restorani. Baltikumis ja Soomes haldab neid Eesti haldusfirma Piano Group OÜ. Kokku on selles piirkonnas seitse restorani, nendest neli Eestis (kolm Tallinnas (sh Solarise ja Ülemiste keskuses), üks Tartus), üks Leedus Vilniuses ja kaks Soomes Helsingis.
Turek

Turek on linn Poolas Suur-Poola vojevoodkonnas, Tureki maakonna halduskeskus. Turek asub Poznańist umbes 117 km idakagus.
Ürikutes on Turekit esimest korda mainitud 1136. aastal, linnaõigused sai 1341. aastal.
19. sajandil kujunes Turekis oluliseks majandusharuks tekstiilitööstus. 1960. aastatel avastati piirkonnas pruunsöe maardla. Turekist kujunes pruunsöe kaevandamise ja energeetika keskus.
Pearätik

Pearätik (ka rätt) on naiste peakate – ruudukujuline diagonaalselt kokkumurtud rätik, mille otsad sõlmitakse kokku lõua all, harvemini kukla taga.
Ajaloost.
Euroopas on pearätik olnud viimastel sajanditel laialdaselt kasutusel.
Eestis on pearätikut kantud juba 18. sajandi teisest poolest, 19. sajandi jooksul muutus see algul naistel ja seejärel neidudel üldkasutatavaks. Kanti põhiliselt valgeid, aga ka punase- või siniseruudulisi linaseid rätikuid. Lisaks levisid üha enam puuvillased, villased ja siidist pearätikud.
Pearätikut kanti tavapäraste peakatete nagu tanu, pottmütsi või pärja peal, harvemini all. 19. sajandi lõpust alates kanti seda üha rohkem ainsa peakattena.